**PRAVILA NATJECANJA**

Izbor najboljeg nošenog tradicijskog ruha održava se od prvih Đakovačkih vezova 1967. godine te svoju tradiciju temelji na dobroj volji i aktivnom sudjelovanju pojedinaca i skupina s područja Slavonije, Baranje i Srijema, kao i na angažmanu i suradnji s brojnim stručnjacima etnolozima tijekom ovoga razdoblja. Izbor je utemeljen s ciljem predstavljanja najreprezentativnijih primjeraka narodnih nošnji i očuvanja tradicijskog tekstilnog rukotvorstva na području Slavonije, Baranje i Srijema.

 Molimo Vas da pažljivo pročitate pravila natjecanja koja slijede u nastavku.

1. Natjecanje se sastoji od dva dijela:
2. Razgovor sa stručnim žirijem - podrazumijeva individualan razgovor s članovima stručnog žirija prije predstavljanja na glavnoj pozornici.
3. Predstavljanje na glavnoj pozornici - odvija se tijekom završnog programa „Slavonijo, zemljo plemenita“ u Strossmayerovom parku.
4. Cilj natjecanja je prezentacija narodnih nošnji iz privatnog vlasništva s područja Slavonije, Baranje i Srijema.
5. Pri izboru najboljeg nošenog ruha važna su vremenska i stilska usklađenost narodne nošnje (uključujući obuću, češljanje, pokrivalo za glavu, rekvizite i dodatke), ali i ukupna prezentacija i dojam koji natjecatelj ostavlja. Pod time se podrazumijeva i poznavanje narodne nošnje u koju je natjecatelj odjeven te kontekstualizacija narodne nošnje u period ili prigodu za koju je narodna nošnja nošena.
6. U natjecanju postoje tri kategorije koje proizlaze iz uobičajenih oblika tradicijskog života na području Slavonije, Baranje i Srijema:
	1. djevojka - neudana ženska osoba od 16 godina do udaje
	2. snaša - udana ženska osoba do 50 godina
	3. momak/baja/bećar - neoženjeni mladić stariji od 16 godina ili oženjeni muškarac
7. Natjecatelji moraju stvarno biti u statusu kategorije za koju su se prijavili.
8. U svakoj od navedenih kategorija dodjeljuju se tri nagrade, a u kategoriji djevojaka dodjeljuje se i dodatna nagrada za fotogeničnost po izboru fotografa koji fotografira natjecatelje.
9. Nagrade natjecateljima dodjeljuju se na kraju završnog programa Đakovačkih vezova, a novčane nagrade će naknadno biti uplaćene na IBAN računa navedenog u Prijavnici.
10. Natjecatelji kojima nisu dodijeljene nagrade, dobit će novčani iznos od 100,00 € za troškove putovanja i spremanja, isplaćen na IBAN računa navedenog u Prijavnici, a najkasnije do kraja kolovoza ove godine.
11. Natjecatelji kojima je dodijeljena nagrada za 1. mjesto nemaju pravo prijave na natjecanje sljedeće dvije godine.
12. Narodne nošnje i nastup natjecatelja ocjenjuje stručni žiri, koji se sastoji od tri etnologa. Svi članovi žirija su stručnjaci u području tradicijskog tekstila te su aktivni poznavatelji narodnih nošnji Slavonije, Baranje i Srijema.
13. Natjecatelji su dužni popunjenu Prijavnicu i fotografije narodne nošnje poslati do 30. lipnja 2024. godine. Naknadne prijave se ne uvažavaju.
14. Prijave na natjecanje primaju se putem e-maila na adresu: vezovi.izbor.ruho@gmail.com ili poštom na adresu: Đakovački vezovi, Kralja Tomislava 3, 31 400 Đakovo, s naznakom „Izbor za najbolje nošeno ruho“.
15. Uz **Prijavnicu**, potrebno je poslati i **Privolu za prikupljanje i obradu osobnih podataka**.
16. Slanjem prijavnice natjecatelji daju dozvolu za fotografiranje i objavu fotografija te imena, prezimena i mjesta na mrežnim stranicama i društvenim mrežama organizatora i suorganizatora.
17. Slanjem prijavnice natjecatelji potvrđuju da prihvaćaju odluku stručnog žirija bez mogućnosti žalbe.
18. Slanjem prijavnice natjecatelji potvrđuju da su pročitali i razumjeli Pravila Revije narodnih nošnji i izbora najboljeg nošenog ruha Slavonije, Baranje i Srijema te da pristaju na njih.
19. Prijedlozi, sugestije, kritike i mišljenja vezana uz reviju narodnih nošnji i izbor najboljeg nošenog ruha moguće je uputiti pisanim putem u roku od 30 dana nakon dodjele nagrada na adresu: Đakovački vezovi, Kralja Tomislava 3, 31 400 Đakovo ili na mail adresu:

vezovi.izbor.ruho@gmail.com **.**

S poštovanjem,

 Ivana Dević, mag. ethnol. et anthrop.

predsjednica stručnog žirija